# ÅRSMELDING FOSNAHEIM NATURBARNEHAGE 2016

Styret for Fosnaheim barnehagelag har bestått av:

Leder: Ingrid Brødreskift

Styremedlem: Espen Meyer

Styremedlem: Lena Hasselvold

Folkehøgskolen: Ingvar Øydvin

Personalet: Marit Stoum

Styret har hatt disse sakene til behandling: Godkjenning av regnskap, budsjett, årsplan og årsmelding. Heving av foreldrebetalingen, vi må følge kommunens satser. Vanlig driftssaker for eksempel antall barn, bemanning og vikarer.

Det har også vært noen runder med fødselpermisjoner/ annen permisjon og tilsetting for de som har permisjon.

Foreldresamarbeid: Årsmøte, 2 foreldremøter, foreldresamtaler, foreldrekaffe, dugnad, lyktefest og adventshage.

Personalsamarbeid: 5 planleggingsdager, personalmøter.

Samarbeid med Fosen folkehøgskole: valgfagelev ca hver mandag på våren og høsten og jevnlig besøk på Nøst, potetopptak, hesteskyss til grøtfest på Nøst og adventshage. Kjøper grønnsaker, brød og egg fra folkehøyskolen.

Samarbeid med kommunen: styrermøter, felles kursdager, helsesøster, PPT, barnevern og førskoledager.

Barnegruppa: Starten av året var preget av vinter uten snø. Det ble litt kjedelig ute når alt var stivspekt og det ikke var snø, men i slutten av januar kom det litt snø så vi fikk gå på ski. I februar kom det noe mer snø og vi fikk arrangert skidag i starten av mars.

Naturkameratene var på isfiske ved Tomlingen, resultatet ble 24 fisk. Dette var kjempeartig!!!

Karneval ble arrangert med musikk og leik, pølse med brød og katta i sekken.

I år lærte vi litt om småfuglene og passet på å ha ut mat til dem. Det ble fokusert på noen få fuglearter som vi lærte lyden på. Naturkameratene lagde hver sin fuglekasse.

Våren var en fin tid med fint vær og vi var mye ute. Vi var mye på Nøst og fikk se hva som skjer på gården på våren. Lavvoukene startet 18. mai og i år var vi ute til 10 juni. Store og små koste seg i skogen og vi klatra i trær, spikka, plukka blomster, plukka kongler, lagde pil og bue og vi hadde indianerdag. Vi var mye ute og for, til Rådhusplassen på sangstund, til Dagplassen, til Åslys gapahuk og en dag gikk vi tur ned til barnehagen for å så i åkeren vår. Vi avslutta med overnatting for skolestarterne 11 barn med foreldre tilbrakte natta ved gapahuken.

Høsten kom med 9 nye barn. Oppstarten gikk fint og nye barn og foreldre fant seg fort til rette. Nå kom også finværet og vi hadde noen herlige dager med vann og leik ute på platten vår.

Vi fikk en utfordring med at vi tok inn så mange 2 åringer, vi har ikke hatt det tidligere og vi oppdaget fort at vi måtte gjøre noen tilpasninger. Blant annet monterte vi grinder oppe og nede, vi måtte ha nye stoler, vi måtte finne løsninger på oppbevaring av 3 vogner, vi måtte investere i leker tilpasset 2-åringen og kjøpe bøker som var mer tilpasset 2 åringene.

Naturkameratene var på sin årlige topptur på Høgåsen.

Høsten var variert med forskjellig slags vær, men vi var mye på tur.

I september var vi med på nasjonal brannøvelse. Evakueringsøvelse avslutta temaet brann og hva vi gjør i bhg ved brann/evakuering. Dette er viktig og gjøre hvert år både for voksne og barn.

Utover høsten fortsatte vi med eventyr og sagn der vi hadde lyktefest som høydepunkt. Også i år var de fleste med på dette og det var stor stemning blant alle.

I desember er det jul og juleforberedelser som er viktig. Da laget vi julegaver, lærte om Maria, Josef og Jesus, var i kirken, møtte Per og Kari, bakte pepperkaker, feira Lucia, hadde en fin julefrokost og vi møttes til en rolig stund med adventshage.

I april ble vi sertifisert som miljøfyrtårn. Dette er en prosess som har pågått i flere år og endelig ble vi godkjent. Nå er vi den ene av to bhg i kommunen som er godkjent miljøfyrtårn (Skogly er den andre).

Den store dugnaden i høst var en hyggelig kveld. Vi fikk snudd sanden i sandbassengene og rydda bort stein og greiner rundt bhg. Vi bytta ut alle plankene på brua ved gapahuken. Vi fikk bygd bord rundt gruva og vi fikk vaska rundt i bhg.

Vi hadde noen fine gårdsbesøk på Nøst hvor vi besøkte dyra, og fikk være med på potetopptaking om høsten. Potetopptaking med hest er det ikke så mange unger som har fått være med på – men det får ungene i Fosnaheim. Tusen takk til Ingvar og Fosen folkehøgskole.

Vi har et godt samarbeid med FFHS og Nøst.

I adventstida var vi på vårt tradisjonelle gårdsbesøk på Nøst med nissegrøt, og da fikk vi skyss med hest og vogn fra bhg. Vi lånte også salen til Adventshagen.

Jens Ola Nyheim